Pieter Mulder tree uit as VF Plus-leierDr. Pieter Mulder. Foto: DoC Dr. Pieter Mulder, VF Plus-leier, het homself nie weer as leier verkiesbaar gestel op die party se driejaarlikse verkiesingskongres, wat die naweek in Johannesburg gehou word nie. Die party het in ŉ verklaring aangekondig ŉ nuwe leier sal by die kongres aangewys word. Mulder (65) dien al die afgelope 15 jaar as die leier van die VF Plus, nadat hy genl. Constand Viljoen in 2001 opgevolg het. Hy is sedert 2001 tydens elke VF Plus-reorganisasievergadering eenparig verkies en is vanjaar weer onbestrede as leier genomineer. Volgens die VF Plus het Mulder besluit dit is net billik om ŉ nuwe leier geleentheid te gee om hom of haar voor 2019 te vestig, aangesien hy nie van plan is om aan die 2019-verkiesing deel te neem nie. Die volgende reorganisasievergadering van die VF Plus vind eers ná 2019 plaas. Hy sal wel vir ŉ oorgangstydperk as VF Plus-parlementslid aanbly. “Dr Mulder is vanjaar 28 jaar ononderbroke in die parlement nadat hy in Maart 1988 vir die eerste keer verkies is. Dit maak hom die parlementslid met die langste ononderbroke diens in die huidige parlement,” het die party gesê. Mulder was ŉ stigterslid van die Vryheidsfront in 1994 voordat hy in 2001 as leier van die VF Plus verkies is. Van 2009 tot 2014 was hy adjunkminister van landbou, bosbou en visserye. Hy is in 2010 tot die dagbestuur van die internasionale organisasie UNPO, wat na minderhede in die wêreld omsien, in Switserland verkies. “Volgens dr. Mulder is die VF Plus goed gevestig, sonder skuld en met takke en strukture in al die provinsies. Die party het ook sy steun in die 2016-plaaslike verkiesing verdubbel met raadslede in al nege provinsies. Dit verskaf ŉ goeie platform vanwaar ŉ nuwe leier die VF Plus verder kan uitbou op pad na 2019 se verkiesing.”